Ted Bundy

Ted Bundy (født 24. november 1946 i Burlington i Vermont i USA, død 24. januar 1989 i Florida State Prison i Bradford County i Florida) var en amerikansk seriemorder som herjet i stater over hele USA mellom 1974 og 1978. Han ble arrestert i 1978 og tilsto til sammen over 30 drap. Antallet han drepte er noe usikkert, anslagene varierer fra 28 til over 30 personer.

Liv og aktiviteter 
Han ble født Theodore Robert Cowell på Elizabeth Lund Home for ugifte mødre i Burlington i Vermont. Hans mor het Eleanor Louise Cowell, identiteten til hans far er ukjent. Moren hans hevdet senere at hun hadde blitt forført av en krigsveteran ved navn «Jack Worthington». Hennes familie trodde imidlertid ikke noe på denne historien og uttrykte mistanke om at hennes voldelige, misbrukende far, Samuel Cowell, skal ha voldtatt sin egen datter og at hun ble gravid som følge av dette. Uansett hva sannheten var om Bundys foreldre så førte Bundy opp sine besteforeldre på morssiden, Samuel og Eleanor Cowell, som foreldrene til hennes sønn. Dette var for å unngå sosiale stigma fra samfunnet. Bundy vokste opp i den tro at hans mor var hans eldre søster. 

Louise Bundy fikk flere barn, så i oppveksten var Ted Bundy ofte barnevakt for sine yngre søsken. Gjennom hele skoletiden var han sjenert og innadvendt. I tenårene brukte Bundy mye tid på å tråle gjennom ulike biblioteker på jakt etter detektivmagasiner og bøker om kriminalitet, med fokus på kilder som beskrev seksuell vold og inneholdt bilder av døde kropper og voldelig seksualitet. 

I 1965 gikk Ted Bundy ut av Woodrow Wilson High School. Da hadde han utviklet seg til å bli en patologisk butikktyv. Han var glad i å stå på ski, og stjal ski og utstyr for å ha råd til å drive med denne hobbyen. Han forfalsket også heiskort til skiheisene.  

Etter å ha mottatt stipend ved University of Puget Sound (UPS), begynte Bundy studere psykologi og orientalske studier. Etter to semestre ved UPS bestemte han seg for å flytte over til University of Washington (UW) i Seattle. Ved siden av studiene jobbet han i dagligvarebutikker og hadde forskjellige andre strøjobber. På denne tiden klarte han ikke å holde på en jobb mer enn noen få måneder av gangen. Enkelte av arbeidsgiverne hans mistenkte ham for å stjele varer, men de klarte aldri å bevise noe. Som ledd i psykologistudiene jobbet han senere som frivillig på natt-skift på Seattle Suicide's Hot Line, en krisetelefon som skulle forebygge selvmord. Ted Bundy hadde utseendet med seg; han sjarmerte omgivelsene og fikk stipender for å studere ved en rekke universiteter i USA. 

Bundy ble uteksaminert fra University of Washington med en grad i psykologi i 1972. Kort tid etter meldte han seg inn i det republikanske partiet for delstaten Washington, og han utviklet et nært forhold til daværende guvernør Daniel J. Evans. Hvor og når Bundy begynte å drepe kvinner er fremdeles ikke fastslått. 

Han ble arrestert i 1978 og tilsto først 28 drap. Enkelte etterforskere mener han har så mange som 36 drap på samvittigheten. Da han satt i varetekt nektet Bundy å gi noen som helst detaljer om når og hvor han begikk sitt aller første drap, men rett før han ble henrettet erkjente han å ha begått over 30 drap. Det har blitt bevist at mellom 1974 og 1978 begikk han drap i flere delstater over hele USA. 

Ted Bundy ble henrettet i den elektriske stol i Florida den 24. januar 1989.

Referanser

Litteratur 
Ted Bundy - The Killer Next Door av Steven Winn og David Merrill
Defending The Devil - My story as Ted Bundy's last lawyer av Polly Nelson
The Riverman - Ted Bundy and I hunt for The Green River Killer av Robert 'Bob' Keppel
The Only Living Witness - True Account of Homocidal Insanity av Stephen Michaud og Hugh Aynesworth
The Stranger Beside Me av Ann Rule
Ted Bundy - Conversations With a Killer av Stephen Michaud och Hugh Aynesworth
The Phantom Prince - My Life With Ted Bundy av Elizabeth Kendall
The Deliberate Stranger - Profile of a Psychopath, The Ted Bundy Case Study av Richard W. Larson
The Stranger Returns av Michael R. Perry

Eksterne lenker 
 
 
 

Personer fra Burlington
Seriemordere
Personer fra USA dømt for drap
Personer henrettet i den elektriske stol
Henrettede amerikanere